 CHAN 2022: Expanded tournament don ready for unusual format  Di Confederation of African Football Caf don announce say di 2022 finals of dia tournament for locally-based players go feature 18 teams instead of 16. Na Algeria go host di African Nations Championship CHAN in January, and e go get unusual format. Caf tok say di finals get five groups; three of dose groups go get four nations, while di oda two go get just three teams. E mean say di top two from di four-team groups go join di winners of di other two pools for quarter-finals. Di statement from Caf confirm say di regionally-based qualifying draw go shele on 26 May, but dem no announce di venue. Di Central wey include Chad, Congo, FR Congo, Equatorial Guinea, Sao Tome and Principe and Western A wey include Cape Verde, Guinea-Bissau, Liberia, Mali, Mauritania, Senegal zones go get both extra qualifying slot under di revised format. Morocco go take part in di Northern Zone qualifiers as dem bid to win di title for a third straight time, after dem defend am at di delayed 2020 finals wey shele for Cameroon last year. Di delay sake of di Covid-19 pandemic and di World Cup in Qatar for November and December dey get effect on di CHAN finals wey dem don schedule for 8-31 January 2023. 